**Κανονισμός Λειτουργίας Συνεργατικού Δικτύου Διαθετών Προσβάσιμης Βιβλιογραφίας για Εντυπο-ανάπηρα Άτομα.**

**1.Συνεργατικό δίκτυο**

Το Συνεργατικό Δίκτυο Διαθετών Προσβάσιμης Βιβλιογραφίας [στο εξής Συνεργατικό Δίκτυο] λειτουργεί στο πλαίσιο του Συνδέσμου Ελληνικών Ακαδημαϊκών Βιβλιοθηκών (Σ.Ε.Α.Β.). Τα μέλη του Συνεργατικού Δικτύου εργάζονται, μοιράζονται προσβάσιμο υλικό, τεχνογνωσία και βέλτιστες πρακτικές, στη βάση της εξαίρεσης του περιουσιακού δικαιώματος του δημιουργού, όπως αυτό προβλέπεται στα άρθρα 5(3)(b) και 5(5) της [Οδηγίας 2001/29/EC](http://amelib.gr/index.php/2012-09-04-09-53-14/2012-09-05-11-49-08/file/7-29-2001), ενσωματώνεται στα άρθρα 28Α και 28Γ του νόμου  2121/1993 «Πνευματική ιδιοκτησία, συγγενικά δικαιώματα και πολιτιστικά θέματα», και εξειδικεύεται στην Υπουργική Απόφαση  «Αναπαραγωγή έργου πνευματικής ιδιοκτησίας προς όφελος τυφλών και κωφαλάλων, και επέκταση της ρύθμισης σε άλλες κατηγορίες ατόμων με αναπηρίες» ([ΥΠΠΟ/ΔΙΟΙΚ/98546](http://amelib.gr/index.php/2012-09-04-09-53-14/2012-09-04-09-53-40/file/6-ya-98546), ΦΕΚ Β 2065 24.10.2007).

Στο Συνεργατικό Δίκτυο συμμετέχουν αποκλειστικά αρμόδιοι φορείς για την αναπαραγωγή έργων, σύμφωνα με το άρθρο 28 Α του ν. 2121/1993, έτσι όπως περιγράφονται στο άρθρο 2 της σχετικής Υπ. Απόφασης. Ειδικότερα, στο Συνεργατικό Δίκτυο συμμετέχουν όσες ακαδημαϊκές βιβλιοθήκες – μέλη του ΣΕΑΒ το επιθυμούν και φορείς που εξυπηρετούν εντυπο-ανάπηρα άτομα σε Ελλάδα και Κύπρο.

**Σκοπός**

Σκοπός του Συνεργατικού Δικτύου είναι η ανάπτυξη των απαραίτητων υποδομών σε επίπεδο πολιτικών, υπηρεσιών και τεχνολογιών προκειμένου να αρθούν οι διακρίσεις σε βάρος των ανάπηρων, και ειδικότερα των εντυπο-αναπήρων ατόμων υπηρετώντας πολιτικές συμπεριληπτικής εκπαίδευσης.

Η αναπηρία δεν αποτελεί μόνο ένα εκ γενετής ή επίκτητο φυσικό περιορισμό. Είναι, κυρίως, μια κοινωνική συνθήκη ανάμεσα στο άτομο και το περιβάλλον του. Σύμφωνα με το Οργανισμό Ηνωμένων Εθνών[«Η «αναπηρία» είναι αποτέλεσμα της διάδρασης μεταξύ των ατόμων με αναπηρία και των εμποδίων που αντιμετωπίζουν, λόγω του κοινωνικού περιβάλλοντος και των νοοτροπιών»](http://amelib.gr/index.php/aboutus/human-network/koini-politiki#a1). Η άρση των εμποδίων μέσα από την ανάπτυξη υποστηρικτικών τεχνολογιών και υπηρεσιών, δημιουργεί το περιβάλλον εκείνο που ακυρώνει στην πράξη την διάκριση της αναπηρίας.

**Στόχοι**

Το Συνεργατικό Δίκτυο αποσκοπεί

* στο συντονισμό των δράσεων των μελών του αναφορικά με τα ζητήματα υπηρεσιών πρόσβασης, στην ανάπτυξη κοινών πολιτικών, προτύπων και οδηγιών, στην κοινή χρήση πόρων,
* στην ανάπτυξη ενιαίας συλλογής προσβάσιμων τεκμηρίων, στη δημιουργία του πρώτου δημόσιου διαδικτυακού καταλόγου (online public access catalogue - OPAC), ο οποίος θα τεκμηριώνει, βάσει των διεθνών προτύπων, τη διαθέσιμη προσβάσιμη βιβλιογραφία στην Ελλάδα, στη δημιουργία νέων προσβάσιμων τεκμηρίων για τους δικαιούχους εντυπο-ανάπηρους,
* στην εκπαίδευση και στήριξη των μελών του, στη συντήρηση και ανάπτυξη της προσβάσιμης ψηφιακής βιβλιοθήκης, στη διαρκή βελτίωση των υπηρεσιών προσβασιμότητας,
* στη συνεργασία με αντίστοιχες πρωτοβουλίες εντός και εκτός συνόρων, στη συνηγορία υπέρ των δικαιωμάτων των εντυπο-αναπήρων ατόμων μέσα στο πλαίσιο πολιτικών συμπερίληψης.

**Προσβάσιμη Πολυτροπική Ψηφιακή Βιβλιοθήκη AMELib**

Για την επίτευξη των προαναφερθέντων στόχων αναπτύχθηκε η Πολυτροπική Ψηφιακή Βιβλιοθήκη ελεγχόμενης πρόσβασης [AMELib](http://www.amelib.gr/) (Accessible Multi-Modal Electronic Library). Η AMELib χρηματοδοτήθηκε από το Επιχειρησιακό Πρόγραμμα «Ψηφιακή Σύγκλιση» στο πλαίσιο της πράξης «Προηγμένες, Κεντρικές Υπηρεσίες Ψηφιακών Βιβλιοθηκών Ανοικτής Πρόσβασης Σ.Ε.Α.Β.» .

Στην AMELib τεκμηριώνονται και αναρτώνται τα διδασκόμενα βιβλία των ελληνικών ΑΕΙ και ΤΕΙ που συμμετέχουν στο Συνεργατικό Δίκτυο, τα τεκμήρια που παραχωρούνται για τον σκοπό αυτό από τους κατόχους των πνευματικών δικαιωμάτων, καθώς και τεκμήρια ανοιχτής πρόσβασης.

**Δικαιούχοι**

Δικαιούχοι χρήστες των υπηρεσιών του Συνεργατικού Δικτύου και της AMELib είναι τα εντυπο-ανάπηρα (print-dsabled) μέλη των βιβλιοθηκών του Δικτύου. Η εντυπο-αναπηρία ως όρος αναφέρεται στα άτομα που αντιμετωπίζουν δυσκολία στην ανάγνωση έντυπου υλικού χωρίς υποβοήθηση.  Αυτό  μπορεί να συμβαίνει λόγω  μιας φυσικής αναπηρίας που δεν του/της επιτρέπει να κρατήσει ένα βιβλίο,  λόγω  μιας αντιληπτικής ή  μαθησιακής δυσκολίας, όπως δυσλεξία,  λόγω τύφλωσης ή οπτικής αναπηρίας.

Στην ελληνική νομοθεσία ορίζονται ως τα άτομα που «πάσχουν από ελαττωματική ή εξασθενημένη όραση η οποία δεν δύναται να διορθωθεί με χρήση διορθωτικών φακών σε τέτοιο βαθμό που θα ήταν ικανοποιητικός για ανάγνωση, είναι κωφοί, και γενικότερα δεν έχουν τη δυνατότητα να διαβάσουν ένα τυπωμένο κείμενο με συμβατικό τρόπο ή να αντιληφθούν το περιεχόμενο ενός έργου με τη χρήση των φυσικών αισθήσεων τους» (άρθρο 3 της σχετικής Υπ. Απόφαση).

Οι δικαιούχοι εντυπο-ανάπηροι χρήστες έχουν πρόσβαση στο σύνολο της συλλογής της AMELib, ανεξάρτητα από τον φορέα προέλευσής τους.

**2.Μέλη Συνεργατικού Δικτύου**

Μέλη του Συνεργατικού Δικτύου είναι οι αρμόδιοι φορείς, όπως περιγράφονται στην ΥΑ (ΥΠΠΟ/ΔΙΟΙΚ/98546, ΦΕΚ Β 2065 24.10.2007), Βιβλιοθήκες και Οργανισμοί που συνομολογούν στο πλαίσιο κοινών πολιτικών και τρόπου λειτουργίας του.

Οι Βιβλιοθήκες-μέλη παρέχουν το σύνολο των προσβάσιμων βιβλίων που δημιουργούν στη συλλογή της AMELib. Μπορούν, εφόσον το επιθυμούν, να διατηρούν και τις τοπικές συλλογές τους.

Στις Βιβλιοθήκες-μέλη προσφέρονται υπηρεσίες υποστήριξης των εντυπο-ανάπηρων χρηστών.

**3.Διοικητικό Σχήμα Συνεργατικού Δικτύου**

Ο ΣΕΑΒ ορίζει μια πενταμελή επιτροπή, η οποία αναλαμβάνει το συντονισμό του Δικτύου. Στην επιτροπή αυτή συμμετέχει ex officio ένα εκπρόσωπος από κάθε φορέα του Δικτύου που δεν μετέχει στον ΣΕΑΒ.

Η Συντονιστική Ομάδα έχει διάρκεια θητείας 2 έτη. Συντονίζει το έργο του Δικτύου, ορίζει τις επιτροπές στο πλαίσιο των εργασιών του Δικτύου –οι οποίες επιτροπές στελεχώνονται και με άλλα μέλη των φορέων του Συνεργατικού Δικτύου, εκπροσωπεί το Δίκτυο σε συναντήσεις με άλλους φορείς.

**4.Κανονιστικό πλαίσιο**

**Γενικά**

Κάθε βιβλιοθήκη - μέλος έχει ως στόχο να εξασφαλίσει άμεση και απρόσκοπτη πρόσβαση χωρίς διακρίσεις και φραγμούς στο σύνολο των χρηστών της. Αυτή η αρχή θα πρέπει να διέπει όλους τους τομείς λειτουργίας της.

**Μηχανήματα και λογισμικό**

Κάθε μέλος επιδιώκει να παρέχει σε προσβάσιμο σημείο ολοκληρωμένο υποστηρικτικό σταθμό εργασίας αποτελούμενο από μηχανήματα και λογισμικό.

**Εμπλουτισμός και Συντήρηση της AMELib**

**Πολιτικές ανάπτυξης – Εμπλουτισμός**

Σε σχέση με τις υποχρεώσεις των εκδοτών να παρέχουν αρχεία των εκδόσεων τους σε ηλεκτρονική μορφή σύμφωνα με τα οριζόμενα στο αρ. 6 της ΥΠΠΟ/ΔΙΟΙΚ/98546, ΦΕΚ Β 2065 24.10.2007, τα μέλη του Συνεργατικού Δικτύου [αποστέλλουν αιτήσεις στους εκδοτικούς οίκους](http://amelib.gr/index.php/docs/applications) για την παραχώρηση των ηλεκτρονικών αρχείων των τίτλων. Συγκεκριμένα, τα μέλη του Συνεργατικού Δικτύου δύνανται να αιτηθούν τα ηλεκτρονικά αρχεία των προτεινόμενων ακαδημαϊκών συγγραμμάτων, καθώς και το 10% της ετήσιας εκδοτικής παραγωγής του εκάστοτε εκδοτικού οίκου, αλλά και τίτλους που παραχωρούνται γι’ αυτό τον σκοπό από τους κατόχους των πνευματικών δικαιωμάτων.

Στην περίπτωση που συγκεκριμένα έργα δεν τηρούνται σε ηλεκτρονική  μορφή από τους εκδότες, τα μέλη του Συνεργατικού Δικτύου προχωρούν στην ψηφιοποίηση των έργων. Αντίγραφα των ψηφιοποιημένων τίτλων θα διατίθενται από το Συνεργατικό Δίκτυο στον εκδότη. Η παραχώρηση αυτή δε συνιστά αδειοδότηση αλλά εφαρμογή των εξαιρέσεων των άρθρων 28Α και 28Γ του νόμου  2121/1993 «Πνευματική ιδιοκτησία, συγγενικά δικαιώματα και πολιτιστικά θέματα», και εξειδικεύεται στην Υπουργική Απόφαση  «Αναπαραγωγή έργου πνευματικής ιδιοκτησίας προς όφελος τυφλών και κωφαλάλων, και επέκταση της ρύθμισης σε άλλες κατηγορίες ατόμων με αναπηρίες» (ΥΠΠΟ/ΔΙΟΙΚ/98546, ΦΕΚ Β 2065 24.10.2007).

**Μετατροπή Αρχείων σε Προσβάσιμους Μορφότυπους**

Κάθε φορέας εξυπηρετεί κατά προτεραιότητα τα αιτήματα των δικών του μελών, αναλαμβάνει τη μετατροπή του ηλεκτρονικού αρχείου σε προσβάσιμους για τους εντυπο-ανάπηρους μορφότυπους ακολουθώντας συγκεκριμένες οδηγίες, σύμφωνες με τα διεθνή πρότυπα, που συντάσσονται για το σκοπό αυτό από το ίδιο το Δίκτυο. Ενδεικτικά αναφέρονται: αρχεία doc, pdf, daisy, epub, mp3, wav κτλ. Δεν επεμβαίνει στο περιεχόμενο του έργου, παρά μόνο σε περιπτώσεις αναγκαίας λεκτικής περιγραφής εικόνας.

**Πρόγραμμα Εθελοντών**

Τα μέλη του Συνεργατικού Δικτύου δύνανται να οργανώνουν εθελοντικά προγράμματα για τη μετατροπή των έργων σε προσβάσιμους για τους εντυπο-ανάπηρους μορφότυπους. Σε αυτή την περίπτωση, τηρείται αρχείο εθελοντών. Ο εθελοντής υπογράφει [υπεύθυνη δήλωση](http://amelib.gr/index.php/docs/applications/file/23-ypeythyni-dilosi-gia-to-programma-ethelonton) ότι έχει ενημερωθεί για τη νομοθεσία προστασίας των πνευματικών δικαιωμάτων και γνωρίζει ότι η παραβίαση τους αποτελεί προσβολή του δικαιώματος πνευματικής ιδιοκτησίας και επισύρει τις κυρώσεις των άρθρων 65 επ. του Ν. 2121/1993.

**Καταλογογράφηση**

Τα προσβάσιμα έργα καταλογογραφούνται από τους βιβλιοθηκονόμους του Συνεργατικού Δικτύου και αναρτώνται στην AMELib. Κάθε τεκμήριο εισάγεται στον κατάλογο ως έργο από τη Βιβλιοθήκη η οποία το αιτήθηκε στον εκδοτικό οίκο.

Σε κάθε προσβάσιμο ηλεκτρονικό αρχείο αναγράφεται το όνομα του δημιουργού και του εκδότη καθώς και η ημερομηνία της αρχικής δημοσίευσης, εφόσον τα στοιχεία αυτά εμφανίζονται στο έργο. Στο αντίτυπο αναφέρεται ακόμη ότι α) το συγκεκριμένο αντίτυπο έχει αναπαραχθεί σύμφωνα με το άρθρο 28 Α του Ν. 2121/1993 και τη σχετική Υπ. Απόφαση και β) οποιαδήποτε περαιτέρω αναπαραγωγή και διακίνησή του θα αποτελεί προσβολή του δικαιώματος πνευματικής ιδιοκτησίας και θα επισύρει τις κυρώσεις των άρθρων 65επ. του Ν. 2121/1993.

Για την περιγραφή των τεκμηρίων στην AMELib ακολουθούνται οι κανόνες περιγραφής FRBR. Για την ανάπτυξη οδηγιών, αλλά και για όποια αλλαγή πολιτικής σε σχέση με την περιγραφή των προσβάσιμων τεκμηρίων υπεύθυνη είναι η Συντονιστική Ομάδα και οι επιτροπές που δημιουργεί για το σκοπό αυτό.

**Εγγραφή χρήστη στην AMELib**

Οι δικαιούχοι χρήστες εγγράφονται στην AMELib, μέσω του οικείου φορέα τους, προσκομίζοντας γνωμάτευση από αρμόδια δημόσια υπηρεσία ή ιδιώτη γιατρό, προκειμένου να πιστοποιηθεί η εντυπο-αναπηρία. Την ευθύνη για την ορθότητα της γνωμάτευσης φέρουν αποκλειστικά οι γνωματεύσαντες.

Κατά την εγγραφή τους ενημερώνονται για τη νομοθεσία προστασίας των πνευματικών δικαιωμάτων καθώς και για τις ποινές που επισύρει η παραβίαση του περιουσιακού και του ηθικού δικαιώματος του δημιουργού. Οι κωδικοί πρόσβασης τους χορηγούνται αφού καταθέσουν σχετική υπεύθυνη δήλωση. Οι χρήστες που παραβιάζουν τη νομοθεσία για την προστασία των πνευματικών δικαιωμάτων χάνουν την πρόσβαση τους στη συλλογή της AMELib και υφίστανται τις νομικές κυρώσεις που επισύρει η πράξη τους.

**Προστασία πνευματικής ιδιοκτησίας**

Το Συνεργατικό Δίκτυο θεωρεί καθοριστικής σημασίας το ζήτημα της προστασίας του περιουσιακού δικαιώματος του δημιουργού. Η αποτελεσματική και σύννομη λειτουργία της AMELib και του Συνεργατικού Δικτύου βασίζεται στην ισορροπία ανάμεσα στην προστασία των δικαιωμάτων των αναπήρων και αυτών των δημιουργών και κατόχων των πνευματικών δικαιωμάτων.  Η AMELib είναι ελεγχόμενης πρόσβασης και χρήσης αποκλειστικά από δικαιούχους εντυπο-ανάπηρους, ακολουθώντας τις διεθνείς πρακτικές στο ζήτημα.